和張洵蒙亭詩韻
作者：呂源
朝代：宋

paragraphs: 九溪漓水接瀟湘，萬壑千岩羅水旁。
七星高聳生輝光，連天一色皆蒼蒼。
倚江景物似錢塘，況有萬戶新醅香。
古洞相對舉清觴，文淵遺迹徒悲凉。
安得石枕與藤床，夢想昔人風味長。
滿車薏苡勝琳琅，流傳千載事微芒。
男兒生即志四方，將軍異代猶封王。
感時撫事心茫茫，顧我豈有籌策良。
報國志願不敢忘，此身未暇歸江鄉。